Charango - il nov disc da Morcheeba

Il disc dal mais - proponì dal Battaporta dal Radio Rumantsch da David Spinnler

Cun lur davosa schibetta han ils dus frars Godfrey e la chantadura Skye Edwards ristgà la pel tar ils critichers: l'album "Fragments of Freedom" dal 2000 cun l'imni "Rome wasn't built in a day" saja be anc pop. Finito cun trip hop, cun sound sferic ni insatge uschia. Igl ha dentant dà schaumas da novs fans - Morcheeba ha gì success. Che l'ultim album è daventà in album melodius - popistic - quai è dal rest mo uschia, perquai che Morcheeba era en tschertga da la bellezza absoluta, da la armonia totala. Quai dian els sezs.
Ussa è qua "Charango" ed ils critichers èn puspè pli cuntents cun Morcheeba. Bun uschia. "Charango" è numnadamain "il" album da la stad 2002. Il tapet da sound funcziuna e la vusch da zutger da Skye Edwards porscha melodias da passar vi. Stupentas èn las cooperaziuns cun auters artists - surtut quella cun il chau da Lambehop, Kurt Wagner. El ha cumponì dus tocs per Morcheeba, tar "What New York Couples Fight About" chanta el ensemen cun Skye Edwards - in highlight. La collavuraziun tranter Morcheeba e Kurt Wagner è resultada da la turnea en America da Morcheeba cun lur penultim album "Big Calm" - Morcheeba aveva adina sunà ina saira avant Lambehop. Morcheeba aveva lura laschà enavos en in lieu in dc per Kurt Wagner, ils contacts èn vegnids pli stretgs ed ussa chantan els finalmain ensemen. Morcheeba e "Charango": patgific e per avair la cucagna cun melodias che fan siemiar.

Disc: Morcheeba - "Charango" (Warner) Internet: www.morcheeba.net

La redacziun dal Battaporta dal Radio Rumantscha cusseglia e preschenta mintga mais en PUNTS in disc dal mais. Gia dapi prest dus onns - e quai er anc gratuitamain. - Grazia fitg, fitgun.